MT Il-Ġurnal Uffiċjali ta’ l-Unjoni Ewropea C 219/7

Rapport finali ta' l-Uffiċjal tas-Smigħ fil-Każ COMP/E-1/38.113 — Prokent/Tomra

(Skond l-Artikoli 15 u 16 tad-Deċiżjoni tal-Kummissjoni 2001/462/KE, KEFA tat-23 ta' Mejju 2001 dwar it-termini ta' referenza ta' l-Uffiċjali tas-Smigħ f'ċerti proċeduri tal-kompetizzjoni — ĠU L 162, 19.6.2001, p. 21)

(2008/C 219/09)

Il-proċeduri preżenti saru minħabba ilment imressaq minn Prokent AG kontra Tomra Group fis-26 ta' Marzu 2001 (1). L-ilment oriġinarjament kien jikkonċerna abbuż mill-pożizzjoni dominanti ta' Tomra fis-suq għall-forniment ta' l-hekk imsejħa reverse vending machines u prodotti relatati, b'mod partikolari tagħmir backroom, sabiex iżomm lill-kompetituri milli jkollhom aċċess għas-suq.

Il-Kummissjoni kienet tal-fehma li, skond l-Artikolu 56 tal-Ftehim taż-ŻEE, hi kellha ġurisdizzjoni fuq dan il-każ (2) u bdiet investigazzjoni. Sussegwentement il-Kummissjoni kkonkludiet li Tomra kienet impriża dominanti kemm fl-UE kif ukoll fit-territorju ta' l-Istati ta' l-EFTA u kienet involuta f'imġiba ta' esklużjoni li tmur kontra l-Art. 82 KE u l-Art. 54 tal-Ftehim taż-ŻEE f'diversi Stati Membri ta' l-UE. Il-Kummissjoni kkunsidrat li Tomra kienet implimentat din l-istrateġija, b'mod partikolari, permezz ta' ftehimiet ta' esklussività, impenji dwar il-kwantità u skemi ta' skontar.

B'dan il-mod, il-Kummissjoni ħarġet Dikjarazzjoni ta' Oġġezzjonijiet (DO) fl-1 ta' Settembru 2004 li kopriet prinċipalment il-politika u l-prattika ta' Tomra sal-bidu ta' l-2003 (3). Id-DO kienet indirizzata lil (i) Tomra Systems ASA, (ii) Tomra Europe AS, (iii) Tomra Systems B.V., (iv) Tomra Systems GmbH, (v) Tomra Buttikksystemer AS, (vi) Tomra System AS (DK), (vii) Tomra Systems AB u (viii) Tomra Leergutsysteme GmbH.

Aċċess għall-fajl

Sat-13 ta' Settembru 2004, id-destinatarji kollha ngħataw aċċess sħiħ għall-fajl.

Terminu ta' żmien għar-risposta

Meta rċeviet d-DO, Tomra applikat għal estensjoni ta' xahrejn tat-terminu ta' żmien biex tagħti risposta mingħajr ma tat, fil-fehma tiegħi, raġunijiet biżżejjed sabiex tintlaqgħalha t-talba tagħha. Minkejja dan, b'eċċezzjoni ddeċidejt li nestendi d-data ta' skadenza sa l-14 ta' Novembru 2004.

Wara li rċevejt it-tieni talba mingħand Tomra, qbilt li nagħti estensjoni oħra sat-22 ta' Novembru 2004. Tomra kienet stqarret li l-informazzjoni meħtieġa biex twieġeb fid-dettall għad-DO “kellha tinkiseb permezz ta' intervisti ma' impjegati li ma kienx ikollhom iżommu rekords […] u [li hi għandha] tikkonsulta l-impjegati ta' qabel”. Jien qist li l-bżonn biex isiru l-intervisti jista' jippermetti estensjoni tad-data ta' skadenza biex tingħata risposta għad-DO f'każijiet eċċezzjonali biss. Jien aċċettajt li dan jista' jkun il-każ għal Tomra, minħabba l-istruttura ta' tmexxija b'relattivament ftit ħaddiema, iżda biss sa ċertu limitu.

Smigħ verbali

Tomra talbet formalment għal seduta ta' smigħorali skond l-Artikolu 12 tar-Regolament tal-Kummissjoni (KE) Nru 773/2004, li sar fis-7 ta' Diċembru 2004.

Il-qagħda speċifika ta' l-ilmentatur f'dan il-każ

Kif intwera hawn fuq, din il-proċedura nbdiet abbażi ta' l-ilment minn Prokent AG, kompetitur Ġermaniż ta' Tomra. F'Settembru ta' l-2003, Prokent AG falliet u ġiet miksuba mill-kumpanija Ġermaniża Wincor Nixdorf International GmbH permezz ta' ftehim ta' beni. Fis-26 ta' Settembru 2003 il-Kummissjoni ġiet infurmata li Prokent AG kienet bdiet il-proċedura ta' likwidazzjoni tagħha.

Fl-applikazzjoni ta' l-Artikolu 6 tar-Regolament (KE) Nru 773/2004, intbagħtet verżjoni mhux kunfidenzjali tad-DO lil Wincor Nixdorf International GmbH fis-26 ta' Ottubru 2004 bis-suppożizzjoni li din kienet is-suċċessur legali ta' min għamel l-ilment. Il-Kummissjoni ma rċeviet l-ebda kummenti mingħandhom, u huma ma wrewx ix-xewqa li jipparteċipaw fis-smigħ orali.

Fis-6 ta' Mejju 2005, jiġifieri ħames xhur wara s-smigħ orali, avukat għarraf lis-servizzi tal-Kummissjoni li kien irċieva l-awtorizzazzjoni mingħand Prokent AG, li kienet għadha ma tilfitx il-personalità ġuridika tagħha, sabiex jagħmel ir-rappreżentazzjonijiet tagħha f'din il-proċedura tal-kompetizzjoni. Barra minn dan, huwa talab kopji ta' kull deċiżjoni li l-Kummissjoni adottat s'issa. Verżjoni mhux kunfidenzjali tad-DO għalhekk intbagħtet lilu fis-27 ta' Mejju 2005, Prokent AG ngħatat l-opportunità tressaq kummenti sa l-24 ta' Ġunju 2005. Fil-15 ta' Ġunju 2005 din id-data ta' skadenza ġiet estiża fuq talba sal-5 ta' Awwissu 2005. Is-servizzi tal-Kummissjoni offrew ukoll lil Prokent AG l-opportunità li tagħmel osservazzjonijiet orali fuq il-każ waqt laqgħa li setgħet issir fil-bini tal-Kummissjoni u fil-preżenza tiegħi.

Prokent AG għarrfet lill-Kummissjoni permezz ta' faks fis-16 ta'Awwissu 2005 li ma kienetx se jagħmel kummenti bil-miktub għad-DO. Permezz ta' e-mail tat-18 ta' Novembru 2005, Prokent irrifjutat ukoll l-offerta tal-Kummissjoni li tagħmel osservazzjonijiet orali.

Peress li l-Kummissjoni adottat malajr miżuri korrettivi billi qieset il-fatt li l-kumpannija li lmentat ma waqfitx milli teżisti bħala persuna ġuridika wara li falliet, jien inqis li d-drittijiet ta' proċedura ta' min għamel l-ilment ġew imħarsa bi sħiħ f'din il-proċedura.

L-orjentazzjoni finali tal-Kummissjoni

Id-DĠ Kompetizzjoni indirizza l-elementi ta' raġunar u dawk fattwali mressqa minn Tomra fir-risposta bil-miktub tagħha u fis-smigħ orali. Bħala konsegwenza ta' dan, id-Danimarka tneħħiet mil-lista tal-pajjiżi fejn l-abbuż ġie stabbilit u Tomra System AS, is-sussidjarja Daniża ta' Tomra m'għadhiex aktar waħda minn dawk indirizzati fid-deċiżjoni finali.

Fid-dawl ta' dan t'hawn fuq, jiena nikkonkludi li l-abbozz tad-deċiżjoni fih biss oġġezzjonijiet fir-rigward ta' liema l-partijiet ngħataw l-opportunità li jesprimu l-fehmiet tagħhom.

Jiena nqis li d-drittijiet tas-smigħ tal-parteċipanti f'din il-proċeduri ġew imħarsa.

Brussell, 22 ta' Marzu 2006. Serge DURANDE

(1) Minn issa 'l quddiem “Tomra”.

(2) Il-fatturat ta' Tomra fit-territorju ta' l-Istati ta' l-EFTA ma laħaqx it-33 fil-mija jew aktar tal-fatturat tiegħu fiż-ŻEE. Diversi kompetituri ta' Tomra kienu bbażati fl-Istati Membri tal-KE, filwaqt li Tomra kellha wkoll fabbrika tal-produzzjoni sussidjarja fi Stat Membru tal-KE.

(3) F'April ta' l-2002 Tomra avviċinat lill-Kummissjoni bil-għan li tagħlaq il-każ. Il-Kummissjoni ma ratx li dan kien xieraq dak iż-żmien u għalhekk ipproċediet bil-ħruġ ta' DO.